정조 0년
記注官金觀柱疏曰。伏以聖孝篤至。哀慕無窮。殿宮上冊。縟儀順成。陵園展禮。回鑾萬安。親臨大庭。渙宣綸敎。義理大明。宗社底安。億萬斯年之祝。敬拜手以獻。仍伏念臣以積年屛廢之蹤。荷聖上拂拭之恩。重入脩門。昵近耿光。榮已極矣。寵亦至矣。感銘肺腑。有淚被面。及其挾冊登筵。備員講讀。則天容溫粹。玉音洪亮。其所以發難顧問者。玲瓏穿穴。通透灑落。雖宏儒碩士。莫或及之。臣於是有以知殿下緝熙之工。是以度越百王。而吾東方億兆君師之責。殿下實兼有之矣。嗚呼。此正通經博學之士。得以盡其所能。竭其所有。以啓沃自任之時。而如臣才疎聞謏。瞢無知識者。不過循蹈句讀。掇拾訓詁。以備講筵之體而已。其何能推衍發明。敷陳羅列。以仰裨聖學之萬一哉。臣退自筵中。耿耿不寐。深竊自歎。其不學之害。乃至於此也。從今以往。只當謝免榮銜。歸伏田廬。定疊心身。肆力經傳。儻或賴天之靈。有以拔去鈍根。濯舊來新。博其見聞。長其文識。則庶爲異日藉手事君之資耳。不然而徒貪恩寵。遲徊不去。隨逐行隊。伈泄素餐。則豈不辱學士之名。而貽同僚之羞哉。伏乞聖明。察臣不肖。不足置於論思之任。亟許遞免。以遂微願。千萬之幸。抑臣愚昧。竊不自量。妄以當世之大本急務。有所檃括于中。況自頃日承批以來。寸衷愈激。不能自已。思欲一進蕘說。以自附於盡忠畢義之忱。而天陛崇高。筵體謹嚴。或恐拙訥之言。支離橫決。無足以感動天聽。惶恐囁嚅。以至多日。玆敢替入文字。以備乙覽。惟殿下澄省焉。嗚呼。殿下以不世出之資。有大有爲之志。粵自昨冬代聽以後。政令施措。所以大副臣民之望者。新而又新。非一非二。至於減罷宮結。歸之有司。除汰掖隷掌之喉院者。則此諸葛武侯宮府一體之規。而我孝廟之所嘗有意而未遂者也。今未有朝臣之贊助。如昔之先正者。而斷然行之。無少留難。直發於心。不泥於跡。卽此而究之。則所謂修齊治平。參贊化育之大本大源。實不外是矣。若其先朝時上章。登極日傳敎。義理光明。辭旨特達。而哀痛惻怛之意。又行乎其間。八方傳誦。莫不感泣。苟非合乎天理之正。而卽乎人心之安者。能如是乎。於是而又奮發英威。廊揮乾斷。恭行天討。大定國是。逆魁凶黨次第誅鋤。聖躬幾危而復安。宗國幾覆而復存者。固已不勝其惟忭。而殿下之氣象規模。磊落崇深。充豁宏大。直超乎三代之上。決非漢唐賢明之君。所可幾及也。然臣聞朱夫子告其君曰。不世之大功易立。而至微之本心難保。程子曰。一時意氣。能得幾時子。苟或自信其質。而不勉其德。徒務乎事而不求乎心。則善端之發。乍明而旋晦。勵精之治。有始而無終。此臣愚過計之憂。敢以體乾不息。一德不懈。仰勉於講席者也。蓋天下之事。莫不有本。本旣正則末之不治。非所憂也。孟子曰。人不足與適也。情不足與間也。惟大人。爲能格君心之非。夫人之枉可以適也。政之疪可以間也。然適之而枉復來。間之而疪又生。是將不勝其適與間矣。惟其人之枉政之疪。皆由於人君心術之非。而所謂非者。卽氣稟之偏。人欲之私也。凡此二者。膠擾於方寸之間。而不知所以治之。則其存乎內者。邪闇汚雜。無以保其虛也之體。其發於外者顚倒乖錯。無以遂其中正之用。然則人擧而枉之。政出而疪見者。乃其勢之必然也。誠能一日。變其氣稟之偏。祛其人欲之私。則將人人而無枉。政政而無疪。又何待乎適間也哉。然所謂氣稟之偏。人欲之私。亦非可而苟然而治之也。惟誠其意。正其心修其身然後。融化査滓。完全本體理事相須。本末一致。存之於內則淸明在躬。志氣如神。應之於外則泛應曲當。無少差謬。源潔則流淸。根固則枝茂。亦必然之理也。但此心之知。一有未盡。則天下之理。有所未明。或不免指鐵爲金。認賊子子。所謂誠正修之工。亦無以施其用矣。是以聖門之敎。必以格物致知爲先。而敬之一字。又爲學之終始。其說備載於大學之書。而節目之詳。修爲之方。可謂明且盡矣。嗚呼。格致誠正之說。蓋本於三代之立敎。始備於孔孟之遺書。大明於洛閩之發揮。此實聖學之指南。治國之要道。而時君世主。都廢不講。故至治無聞。亂亡相繼。只朱子一誦於延英之席。則始若喜聞。而卒不見用。每讀與魏元履書。不覺掩巷而長歎也。天眷我東。運値文明。列聖相承。崇奬斯文。眞儒輩出推明此說。自是閭卷之間。無一日不講此說。經筵之上。無一日不陳此說。此所謂治隆俗美。上轍三古。以啓我四百年昇平也。挽近以來。儒道不振。士氣消沮。寥寥此說。久矣無聞。嗚呼。千聖艱辛相傳之法。列朝勤苦扶接之脈。其將永絶而不可復續耶。此說不講。則天下之事。無一可爲。雖以殿下願治之說。旣不能提本以擊要。則亦終無以進聖德於巍蕩。躋斯民於雍熙。顧今國事之可憂者。難編以悉擧。而臣獨以此說之久不聞爲憂。敢將赤心。奉獻於吾君之前。噫。不聞之久。試聞之則新。忽有嗜好之心。油然而生矣。聖下繼自今。招致山林讀書之士。虛心遜志。講究論說。又於燕閒幽獨之中。精思深玩。心得躬行。則雖其爲說澹泊。初若無味。實則無味之味。勝於芻豢之悅口。如是而不緩不急。勿忘勿助。常使天淵飛躍之意。活潑於昭曠靜密之中。則於是乎知日益明。而事物之來。若黑白之易辨。意日益誠。而好惡之發。無毫髮之不實。心日益正。而澹虛之體。如鑑衡之空平。而天下之事。莫不悉聽殿下之所欲爲矣。此豈高遠難行之事哉。惟殿下勉哉勉哉。嗚呼。天下之大本。固在於講學。而當今之急務。莫先於用賢。孔子論爲政。以爲在於得人。朱子以收取人才。譬之大病之餘。焫其丹田氣海。蓋以天地之理。不可以獨運。聖帝明王之至治。不可以獨做也。故自古有有臣而無君。未有有君而無臣。王者興則有王者之佐覇者之佐。惟患不求人而不患無人。顧今環東土數千里。安知無王佐之才。爲殿下應時而生。以待殿下之旁求而後至者耶。然所謂求賢之道。亦不可以虛禮而致之也。必須人主光立大志。圖新厥政。卓然以聖賢自期。使中外臣庶。曉然知聖心之至誠無僞。然後側席而求之。寤寐而思之。其顯於世者。汲汲招延。列于庶位。其未顯於世者。又必作爲明詔。布告于公卿大夫及監司守令。廣詢博訪。巖搜海擧。不拘版築。不問營庫。惟務實心。推括擧無遺逸。以學業崇深。德行純備者爲全才。端方孝悌。有氣節廉恥者次之。才識通明。曉達治體者又次之。於是卽降召命。咸致京師。或試以講官之任。或試以言責之任。或試以吏才之任。如其全才也。則待以賓師。爰立作相。灌輸情意。與共天職。其次則隨其才之長短。而分授庶官。責其成效。又使之各擧所知。以備器使。則凡有曲藝偏能之士。自將拔第連茹。于于而來。如此則股肱良而百工熙。庶績凝而治道成。國勢措泰盤之安。生民享袵席之樂。夫然後殿下端拱九重。穆穆垂裳。不大聲色。不煩思慮。而無爲之化。不言之敎。流行洋溢於八域之中矣。豈不盛哉。雖然。用賢之道。貴乎知之審而任之專。知之審。在乎格致之功。任之專。在乎誠正之功。此典學之所以爲天下之大本。而不可闕者也。嗚呼。殿下之於學。其工夫之疎密。造詣之淺深。固非如臣愚魯。所可窺測。而殿下之毓德於春宮也。未聞有明師碩儒。爲之左右輔迪者。則臣愚死罪。竊以爲殿下典學之功。或未及乎義精仁熟。大而化之之域矣。特以聖質天縱。聰睿邁倫。故其發號施令。動皆合宜。固若有不待學而然者。然自古聖王之進德。未有不資於學。而先儒亦有學問功大。氣質用小之訓。則講學之工。其可一日而問斷哉。至於當今朝廷輔弼之臣。固皆世家名族之羽翼王室者。然可惜其爲一番凶熖所壞矣。擧溺於勢利之場。或昧於名義之重。以至失其本心者。踵相尋也。近日以來。亦有稍變頭面。競向新化者。殿下若洗濯而振作之。淬礪而薰沐之。則猶足以粗備百執事之例。然若其畀鹽梅之任。寄股肱之托。輿衛宗社。奠安生民。以贊我殿下明天理正人心之化者。竊恐無其人矣。則求賢之擧。尤可不汲汲而圖之哉。嗚呼。以殿下不世出之資。而未加講學之功。以就其純粹中正之德。以殿下大有爲之志。而未得王佐之臣。以做其笙鏞黼黻之治。則是不但爲東土含生之不幸。抑亦爲千古仁人志士之至恨。而不能忘者也。然而聽政嗣服以來六七月之間。未聞有以此說進者。蓋以新遭大喪。上下哀遑。固有所不暇及。然喪事葬禮。大本急務。自是竝行而不悖者。況事須預講。謨貴素定。不宜若是之泄泄而沓沓也。惟殿下。深留聖意毋忽。則國家幸甚。臣旣以大本急務。仰勉於殿下。而事在目下。則亦不敢不附陳焉。臣伏見日昨所下備忘。有曰。奉朝賀擧兵犯闕乎。暗室謀逆乎。萬古天下。寧以國王外祖。輕加死罪乎。噫。殿下於此。不免乎一言之差也。夫所謂擧兵犯闕者。乃是顯然易知之逆也。鳳漢之操切藥院。阻搪蔘劑者。豈非顯然易知之逆乎。變亂義理。恐動儲君者。亦豈非顯然易知之逆乎。其所謂戊申之徒。推戴之事云者。卽是擧兵犯闕之說也。何必鳴鼓耀甲。直犯宮城然後。始可謂之逆哉。自古擧兵犯闕者。亦未嘗面前脅持。若是之甚。則鳳漢之爲逆。比擧兵犯闕。又不趐百倍矣。況近日凶謀益急。戀怪百出。若出不已。則眞箇擧兵犯闕。亦豈是意外之事乎。至於暗室謀逆。於渠無非着題。噫。麟漢厚謙之沮遏代理。危逼聖躬者。明是鳳漢之傳授。則是乃暗室之謀也。恒烈相簡之奏大北之說。議己巳之事者。莫非鳳漢之指揮。則是亦暗室之謀也。乃若德和輩。凶悖之論。實本於鳳漢之首倡。則是非特謀於暗室。而今番應元之疏。和應情跡。狼藉難掩。則其出於暗室之謀。尤章章然明矣。夫國王外祖。有雜犯死罪。則固可以入議論。若其罪關惡逆。則是乃國王之讎賊也。豈可以外祖之名。而不加之誅乎。且國王外祖。與國王至親。孰親孰重。而周公誅管叔。戴記亦有三宥無及之說。至親尙如此。況外祖乎。昔高麗仁宗。不誅李資謙。此似爲今日之證。然兪棨註說。猶以其得保首領。爲馴致禍亂之本。則是可戒而不當法者也。殿下博通經史。淹貫今古。此箇義理。已瞭然於聖衷。而猶爲此萬萬非常之敎。以塞言者之口者。豈不有欠於大哉之王言乎。嗚呼。以殿下出天之孝。凡所以承順以惠慶宮者。宜無所不至。此亦私情之所必然。而彼齊聲請討强聒不已者。固若可悶。然顧其所本。則乃義理之至公而不可已者也。殿下若欲貸鳳漢之死。則只當敷示心腹。以言其私情之不忍者。而至於言者之言。則優容奬許。不加摧折。可也。今則直以一己之私情。欲易至公之義理。非但易之而已。又從以强爲之說。有若義理之固然者然。此豈今日臣民之所望於殿下者哉。噫。鳳漢之勢。掀天動地。鉗制一世。士氣灰死。以言爲戒者久矣。若非殿下之聖明。有以導率之。則孰敢犯鳳漢一毛哉。今言者之只知國王。而不知國王之外祖。欲誅國王之外祖。以安國王之社稷者。勿論殿下之從。卽其時象之淸明。已非曩日之比。豈非可喜可幸之甚者乎。若反乎此。而只知國王之外祖。而不知國王。欲危國王之社稷。以全國王之外祖。則殿下其將以爲何如時也。殿下若念及於此。則必不待臣言之畢。而欣然開悟矣。伏乞聖明。亟命還收備忘。以增士氣。此後辭敎之間。必加審愼。無復如前。不勝幸甚。答曰。省疏具悉。上款勉戒。言甚切寶。當留意。爾其勿辭察職。